次張益州芝草十二韻
作者：李石
朝代：宋

paragraphs: 紹興己卯武成廟，廟殿之棟三秀芝。
學官奔走暨多士，日遶百匝不暫離。
欲奏九重望恩幸，寒餓水火如切肌。
先期到堂白宰相，宰相曰可甚易爲。
樂工伶倫飾金玉，擬薦清廟裁歌詩。
石時官忝博士職，豈敢立論超等夷。
曰此五行金沴木，木不曲直嘗聞之。
將軍鷹揚兆異氣，弄兵往往憂潢池。
矧今裕民民未裕，聖慮日軫天下饑。
斯言一出自拭目，再召再逐彌歲時。
山東山西將與相，一天雨露均無私。
喜聞謀帥用鄉士，乖崖以來無此奇。
目之所覩世有異，口不敢言人更知。
頃年喋血岷峨下，啟此厲階端自誰。
種芋從今我田喜，漚麻却得吾水滋。
中和薰蒸感瑞物，雪山增重陰雲披。
昔人佳政喜傳授，便謂子産勝子皮。
江南諸子識我語，帳下未忍驕羣兒。
商山一曲似可作，出處恐笑山翁癡。
不如去學赤松子，掉舌三寸爲帝師。